এবারের অলিম্পিকে অন্যতম বিষ্ময়ের জন্ম দিয়েছে চীনের অ্যাথলেটিক্স দল। অলিম্পিকের জিমন্যাস্টিকস ইভেন্টটি চাইনিজদের অন্যতম পদক প্রাপ্তির একটি স্থান। অথচ রিও অলিম্পিকে এ পর্যন্ত পুরুষ ও নারী দলের দুটি ব্রোঞ্জ পদক ছাড়া আর কিছুই আসেনি জিমন্যাস্টিকস থেকে। ২০০৮ সালে ঘরের মাঠে বেইজিং গেমসের থেকে যা যোজন যোজন দূরে। পুরুষ ও নারী উভয় বিভাগেই সেখানে শ্রেষ্ঠত্ব ছিল চাইনিজ জিমন্যাস্টদের দখলে। সেবার পুরুষদের আটটি ইভেন্টের মধ্যে সাতটিতেই স্বর্ণ জিতেছিল চায়না। এমনকি সফল আয়োজনের সফলতার পাশাপাশি পদক তালিকায় প্রথমবারের মত নিজেদের শ্রেষ্ঠত্ব প্রমাণ করে। চার বছর আগেও লন্ডন অলিম্পিকে যুক্তরাষ্ট্রের পরে অল্প ব্যবধানে পিছিয়ে থেকে তালিকায় দ্বিতীয় স্থান পায় চায়না। ১৯৮৪ সালে নতুন করে অলিম্পিকে চায়নার আবির্ভাবের পরে এই প্রথম গেমসের অন্যতম এ আকর্ষণীয় ইভেন্টে চাইনিজদের আধিপত্য খর্ব হলো। অলিম্পিকের ইতিহাসে চাইনিজ জিমন্যাস্টদের এটাই সবচেয়ে বাজে পারফরম্যান্স। পরশুও তিনজন জিমন্যাস্ট কোন পদক ছাড়াই নিজেদের প্রতিযোগিতা শেষ করেছেন।